Il-Kap tal-Oppożizzjoni u tal-Partit Nazzjonalista, Simon Busuttil, qal li se tibda l-ħidma biex jiġu identifikati l-kandidati ġodda għall-elezzjoni ġenerali u tal-Kunsilli Lokali.  F’attività politika fl-uffiċċju tal-Partit Nazzjonalista ta’ Fleur de Lys, Dr Busuttil qal li għal dan il-għan għada se jiltaqa’ mal-eks Kummissarju Ewropew Joe Borg li mexxa kummissjoni li għażlet il-kandidati għall-elezzjonijiet tal-Parlament Ewropew. Il-Kap tal-Oppożizzjoni u tal-Partit Nazzjonalista, Simon Busuttil, qal li l-Partit Nazzjonalista se jkompli jibni fuq il-pedament li beda s-sena li għaddiet biex ikun il-partit li joffri viżjoni għall-ġejjieni. Qal li mhux bizzejjed li l-Partit Nazzjonalista jiftaħar bl-akkwisti tal-passat bħall-kisba tal-Indipendenza u d-dħul ta’ Malta fl-Unjoni Ewropea, iżda irid iħares ‘il quddiem u jkun partit għal għada. Dr. Busuttil qal li dan bl-ebda mod ma jfisser li l-Partit Nazzjonalista se jonqos mir-rispett lejn min kien hemm il-bieraħ u stinka biex mexxa l-partit u l-pajjiż ‘il quddiem, iżda jfisser li l-partit irid ikompli jinbidel. Dr Busuttil qal li fl-aħħar sena l-Partit Nazzjonalista għamel dawk li sejjaħ bħala bidliet radikali fl-istatut, xogħol fuq il-finanzi tiegħu li qal kienu u għadhom diffiċli. Qal iżda li jeħtieġ bidliet ikbar, fosthom nies ġodda. F’dan l-isfond qal li se jiltaqa’ ma’ Joe Borg li kien iċ-chairman tal-kummissjoni li għażlet il-kandidati tal-Partit Nazzjonalista għall-elezzjoni tal-Parlament Ewropew, biex jibdew jintgħazlu l-kandidati l-ġodda għall-elezzjoni ġenerali u tal-Kunsilli Lokali. Dwar ir-riżultat tal-elezzjoni tal-Parlament Ewropew, Dr. Busuttil qal li l-Partit Nazzjonalista kellu bħala mira li għall-ewwel darba jikseb it-tielet siġġu iżda qal ukoll li xtaq li d-distakk bejn iż-żewġ partiti jonqos iktar minn hekk. Kompla jgħid li l-unika mira li l-Partit Nazzjonalista poġġa f’din il-kampanja elettorali kienet il-kisba tat-tielet siġġu u qal li jekk xi ħadd ħaseb li din kienet faċli, ir-riżultat wera kemm kien onest il-Partit Nazzjonalista. Il-Kap tal-Oppożizzjoni temm jgħid li jifhem li dan hu riżultat li jista’ jaqta’ qalb in-nies imma qal li dan hu l-mument li fih dawk li jagħtu appoġġ lill-Partit Nazzjonalista m’għandhomx jaqtgħu qalbhom. Qal li l-Partit Nazzjonalista għandu bżonn l-aħjar nies, jiġbdu l-istess ħabel tal-partit, jerġgħu jiġru u jirbħu t-tiġrija.